text: The Square
  
  publiceret: 2023-06-27 10:17:16+02:00
  The Square er en prisbelønnet film af Ruben Östlund fra 2017. Den betragtes som instruktørens store gennembrud.
  I The Square følger man Christian (Claes Bang), der er leder af det prestigefyldte museum Royal X i Stockholm. Han er en del af den øverste kreative klasse og er på mange måder glad for sit job og sin tilværelse. En dag bliver han udsat for et tricktyveri, hvor han får stjålet sin mobiltelefon og tegnebog. Sammen med sin assistent (Christopher Læssø) indleder han en jagt efter tyven og stilles undervejs i en række pinlige og til dels ydmygende situationer, hvor han hele tiden er en knivsæg fra for alvor at tabe ansigt.
  Filmens titel, The Square ('firkanten'), refererer til det konceptuelle installationskunstværk, som Christian arbejder på. Kunstprojektet er en firkant, som man kan træde ind i, og inden for denne firkant kan man bede om hjælp. Det er altså underforstået, at det er svært at bede om hjælp ude i det almindelige samfund.
  Inden for firkanten hersker værdier som tillid, omsorg og hjælpsomhed, dvs. værdier, der burde eksistere i samfundet, men som filmen viser, bare ikke gør det. I hvert fald ikke i tilstrækkelig grad. Dette forhold viser Östlund ved i filmen at forholde sig til bystander-fænomenet, som er det socialpsykologiske fænomen, der viser, at mennesker er mindre tilbøjelige til at hjælpe et offer, hvis der er andre mennesker til stede. Det drejer sig om, at nogle kan føle sig "belurede", ligesom de kan føle, at de ved at hjælpe, gør sig sårbare over for andres dom ved at stille sig i en position, hvor andre mennesker, kigger på dem.
  Östlund er kendt for sin store fascination af at se Youtube-videoer, fordi mange af dem – dem han dyrker – fremstår med samme effekt som skjult kamera. Instruktøren zoomer i flere af sine film skarpt ind på netop menneskelig adfærd og sociale dynamikker, og hvordan mennesker opfører sig, når de bliver overvåget – eller føler, at de gør det.
  The Square er på mange måder en tyk satire over velfærdsstaten og menneskene, der lever i den. Christian er et menneske, der på mange måder har gode og humanistiske principper, men som ikke selv kan leve op til dem; det samme gør sig gældende for langt de fleste andre. Kunne menneskene leve op til deres egne principper, og være så gode, som de både håbede og tænkte om sig selv, havde firkanten ikke været nødvendig.
  Ved siden af dette arbejder Östlund i filmen med, hvad det betyder, og hvordan det kan se ud, når facaden ikke kan holde, og forestillingerne krakelerer, samt med det uciviliserede (som findes i alle) over for det civiliserede, hvilket symboliseres ved i flere scener fysisk set at have en abe i rummet.
  Filmen vandt Den Gyldne Palme på filmfestivalen i Cannes i 2017 og modtog samme år priser for bedste manuskript, produktion og instruktion samt bedste komedie- og film ved European Film Awards. The Square var også nomineret til en Oscar for Bedste udenlandske film.